作者:元稹
標題:酬樂天赴江州路上見寄三首
內容:昔在京城心，今在吳楚末。千山道路險，萬裡音塵闊。天上參與商，地上胡與越。終天升沉異，滿地網羅設。心有無眹環，腸有無繩結。有結解不開，有環尋不歇。山嶽移可盡，江海塞可絕。離恨若空虛，窮年思不徹。生莫強相同，相同會相別。襄陽大堤繞，我向堤前住。燭隨花豔來，騎送朝雲去。萬竿高廟竹，三月徐亭樹。我昔憶君時，君今懷我處。有身有離別，無地無岐路。風塵同古今，人世勞新故。人亦有相愛，我爾殊眾人。朝朝寧不食，日日願見君。一日不得見，愁腸坐氛氳。如何遠相失，各作萬裡雲。雲高風苦多，會合難遽因。天上猶有礙，何況地上身。